ᱨᱩᱯᱪᱟᱸᱫᱽ ᱦᱟᱸᱥᱫᱟᱜ

ᱨᱩᱯᱪᱟᱸᱫᱽ ᱦᱟᱸᱥᱫᱟᱜ (ᱤᱝᱞᱤᱥ:Rupchand Hansdah) ᱫᱚ ᱢᱤᱫ ᱜᱟᱹᱠᱷᱳᱲ ᱟᱨ ᱧᱩᱛᱩᱢᱟᱱ ᱥᱟᱱᱛᱟᱲᱤ ᱯᱟᱹᱨᱥᱤ ᱚᱱᱚᱞᱤᱭᱟᱹ ᱠᱟᱱᱟᱭ ᱾ ᱮᱴᱟᱜ ᱯᱟᱹᱨᱥᱤ ᱯᱚᱛᱚᱵ ᱠᱚ ᱟᱹᱰᱤᱜᱟᱱ ᱥᱟᱱᱛᱟᱲᱤ ᱯᱟᱹᱨᱥᱤ ᱛᱮᱭ ᱛᱚᱨᱡᱚᱢᱟ ᱟᱠᱟᱫ-ᱟ ᱾ ᱟᱡᱟᱜ ᱢᱤᱫ ᱥᱚᱨᱮᱥ ᱛᱚᱨᱡᱚᱢᱟ ᱯᱩᱛᱷᱤ "ᱥᱮᱱ ᱫᱟᱲᱮᱭᱟᱜ ᱟᱹᱧ, ᱢᱮᱱᱠᱷᱟᱱ ᱪᱮᱫᱟᱜ?" ᱱᱚᱣᱟ ᱯᱩᱛᱷᱤ ᱞᱟᱹᱜᱤᱫ ᱥᱟᱦᱤᱛᱭᱚ ᱮᱠᱟᱰᱮᱢᱤ, ᱱᱟᱣᱟ ᱫᱤᱞᱞᱤ ᱯᱟᱦᱴᱟ ᱠᱷᱚᱱ ᱛᱚᱨᱡᱚᱢᱟ ᱥᱤᱨᱯᱷᱟᱹ ᱒᱐᱑᱘ ᱛᱮᱭ ᱢᱟᱹᱱ ᱥᱟᱨᱦᱟᱣ ᱟᱠᱟᱱᱟ ᱾

 ᱡᱟᱱᱟᱢ 

ᱨᱩᱯᱪᱟᱸᱫᱽ ᱦᱟᱸᱥᱫᱟᱜ ᱫᱚ ᱒᱒ᱹ᱒ᱹ᱑᱙᱖᱒ ᱥᱟᱞᱮᱨᱮᱭ ᱡᱟᱱᱟᱢ ᱟᱠᱟᱱᱟ ᱾ ᱡᱟᱱᱟᱢ ᱟᱹᱛᱩ ᱫᱚ ᱠᱟᱭᱨᱟ, ᱯᱩᱨᱩᱞᱤᱭᱟᱹ ᱦᱚᱱᱚᱛ, ᱯᱩᱪᱷᱤᱢ ᱵᱟᱝᱞᱟ ᱯᱚᱱᱚᱛ ᱨᱮ ᱾ 

 ᱥᱟᱶᱦᱮᱫ ᱥᱟᱸᱜᱷᱟᱨ 

ᱨᱩᱯᱪᱟᱸᱫᱽ ᱦᱟᱸᱥᱫᱟᱜ ᱫᱚ ᱵᱷᱟᱨᱚᱛ ᱡᱟᱠᱟᱛ ᱥᱟᱱᱛᱟᱲᱤ ᱚᱱᱚᱞᱤᱭᱟᱹ ᱜᱟᱶᱛᱟ ᱨᱤᱱᱤᱡ ᱢᱤᱫ ᱵᱩᱱᱤᱭᱟᱹᱫᱽ ᱥᱚᱦᱮᱛ ᱠᱟᱱᱟᱭ ᱾ ᱟᱡ ᱫᱚ ᱛᱚᱨᱡᱚᱢᱟ ᱠᱟᱹᱢᱤᱨᱮ ᱟᱹᱰᱤᱜᱮᱭ ᱯᱟᱹᱨᱩᱠᱷᱤᱭᱟᱹᱦᱟ ᱾ ᱟᱭᱢᱟ ᱮᱴᱟᱜ ᱯᱟᱹᱨᱥᱤ ᱯᱩᱛᱷᱤ ᱥᱟᱱᱛᱟᱲᱤ ᱯᱟᱹᱨᱥᱤ ᱛᱮ ᱛᱚᱨᱡᱚᱢᱟ ᱠᱟᱛᱮᱭ ᱪᱷᱟᱯᱟ ᱯᱟᱨᱥᱟᱞ ᱟᱠᱟᱫ-ᱟ ᱾ ᱱᱤᱛ ᱫᱷᱟᱹᱵᱤᱡ ᱛᱮ "ᱵᱷᱟᱜᱽᱵᱚᱛ ᱜᱤᱛᱟ" ᱨᱮᱭᱟᱜ ᱡᱚᱛᱚ ᱦᱟᱹᱴᱤᱧ ᱛᱚᱨᱡᱚᱢᱟ ᱠᱟᱛᱮᱭ ᱥᱟᱯᱲᱟᱣ ᱟᱠᱟᱫ-ᱟ ᱾ ᱵᱷᱤᱥᱢᱚ ᱥᱟᱦᱟᱱᱤᱭᱟᱜ "ᱥᱚᱨᱮᱥ ᱦᱤᱱᱫᱤ ᱠᱟᱹᱦᱱᱤ ᱛᱩᱢᱟᱹᱞ" ᱦᱚᱸ ᱥᱟᱱᱛᱟᱲᱤ ᱛᱮ ᱛᱚᱨᱡᱚᱢᱟᱭ ᱥᱟᱯᱲᱟᱣ ᱟᱠᱟᱫ-ᱟ ᱾ ᱚᱱᱟ ᱥᱟᱶᱛᱮ ᱟᱨ ᱦᱚᱸ ᱢᱮᱱᱟᱜ-ᱟ ᱵᱟᱝᱞᱟ ᱨᱮᱭᱟᱜ "ᱢᱤᱫ ᱡᱚᱲ ᱠᱚᱞᱚᱢ" ᱾ ᱦᱟᱹᱞᱤ ᱜᱮ ᱢᱤᱫ ᱵᱟᱝᱞᱟ ᱚᱱᱚᱬᱦᱮ ᱯᱩᱛᱷᱤᱭ ᱛᱚᱨᱡᱚᱢᱟ ᱟᱠᱟᱫ-ᱟ, ᱡᱟᱦᱟᱸ ᱨᱮᱭᱟᱜ ᱧᱩᱛᱩᱢ ᱫᱚ, "ᱥᱮᱱ ᱫᱟᱲᱮᱭᱟᱜ ᱟᱹᱧ, ᱢᱮᱱᱠᱷᱟᱱ ᱪᱮᱫᱟᱜ?"᱾ ᱟᱡ ᱫᱚ ᱚᱱᱚᱬᱦᱮ ᱥᱟᱶ ᱥᱟᱶᱛᱮ ᱚᱱᱚᱞ ᱟᱨ ᱠᱟᱹᱦᱱᱤ ᱠᱚᱦᱚᱸᱭ ᱚᱞᱟ ᱾ ᱟᱭᱢᱟ ᱯᱟᱛᱷᱟᱢ ᱠᱚᱨᱮ ᱟᱡᱟᱜ ᱚᱞ ᱠᱚ ᱡᱟᱣ ᱜᱮ ᱪᱷᱟᱯᱟ ᱦᱮᱡ ᱟᱠᱟᱱᱟ ᱾ ᱥᱟᱱᱛᱟᱲᱤ ᱨᱚᱱᱚᱲ ᱟᱨ ᱵᱟᱝᱞᱟ-ᱥᱟᱱᱛᱟᱲᱤ ᱟᱹᱲᱟᱹ ᱢᱟᱞᱟ ᱟᱨᱵᱟᱝ Dictionary ᱵᱮᱱᱟᱣᱤᱡ ᱦᱚᱸ ᱢᱤᱫ ᱦᱚᱲ ᱠᱟᱱᱟᱭ ᱾ ᱟᱭᱢᱟ ᱠᱟᱹᱴᱤᱡ ᱢᱟᱨᱟᱝ ᱵᱤᱨᱫᱟᱹᱜᱟᱲ ᱨᱮᱭᱟᱜ Syllabus ᱠᱚᱨᱮ ᱦᱚᱸ ᱟᱡᱟᱜ ᱚᱞ ᱯᱟᱲᱦᱟᱣ ᱪᱟᱞᱟᱜ ᱠᱟᱱᱟ ᱾ ᱟᱭᱢᱟ ᱯᱩᱛᱷᱤ ᱟᱨ ᱯᱟᱛᱷᱟᱢ ᱠᱚ ᱥᱟᱯᱲᱟᱣ ᱠᱟᱛᱮᱭ ᱚᱰᱚᱠ ᱟᱠᱟᱫ-ᱟ ᱾ ᱥᱚᱝᱜᱚᱴᱷᱚᱠ ᱞᱮᱠᱟ ᱛᱮᱦᱚᱸ ᱟᱡ ᱫᱚ ᱟᱹᱰᱤᱜᱮᱭ ᱞᱟᱥᱮᱨᱟ ᱾ ᱵᱷᱟᱨᱚᱛ ᱡᱟᱠᱟᱛ ᱥᱟᱱᱛᱟᱲᱤ ᱚᱱᱚᱞᱤᱭᱟᱹ ᱜᱟᱶᱛᱟ ᱟᱨᱵᱟᱝ  All India Santali Writer's Association ᱨᱮᱦᱚᱸ ᱒᱕ ᱥᱮᱨᱢᱟ ᱞᱮᱠᱟ ᱞᱮᱛᱟᱲ ᱯᱟᱨᱥᱮᱛ ᱞᱮᱠᱟᱛᱮ ᱛᱟᱦᱮᱸ ᱠᱟᱛᱮ ᱟᱹᱰᱤ ᱜᱚᱱᱚᱝ ᱟᱱ ᱠᱟᱹᱢᱤ ᱠᱚᱭ ᱠᱟᱹᱢᱤ ᱟᱹᱜᱩ ᱟᱠᱟᱫ-ᱟ ᱾

 ᱢᱟᱹᱱ ᱥᱟᱨᱦᱟᱣ 

᱒᱐᱑᱘ ᱥᱟᱞᱮᱨᱮ ᱟᱡᱟᱜ ᱛᱚᱨᱡᱚᱢᱟ ᱯᱩᱛᱷᱤ "ᱥᱮᱱ ᱫᱟᱲᱮᱭᱟᱜ ᱟᱹᱧ, ᱢᱮᱱᱠᱷᱟᱱ ᱪᱮᱫᱟᱜ" ᱞᱟᱹᱜᱤᱫ ᱥᱟᱦᱤᱛᱭᱚ ᱮᱠᱟᱰᱮᱢᱤ, ᱱᱟᱶᱟ ᱫᱤᱞᱞᱤ ᱯᱟᱦᱴᱟ ᱠᱷᱚᱱ "ᱛᱚᱨᱡᱚᱢᱟ ᱥᱤᱨᱯᱷᱟᱹ" ᱛᱮᱭ ᱢᱟᱹᱱ ᱥᱟᱨᱦᱟᱣ ᱟᱠᱟᱱᱟ ᱾

᱒᱐᱒᱐ ᱥᱟᱞᱮ ᱨᱮ ᱟᱡᱟᱜ ᱚᱱᱚᱬᱦᱮ ᱯᱩᱛᱷᱤ "ᱜᱩᱲ ᱫᱟᱜ ᱠᱟᱥᱟ ᱫᱟᱜ" ᱞᱟᱹᱜᱤᱫ ᱥᱟᱦᱤᱛᱭᱚ ᱮᱠᱟᱰᱮᱢᱤ, ᱱᱟᱶᱟ ᱫᱤᱞᱞᱤ, ᱵᱷᱟᱨᱚᱛ ᱥᱚᱨᱠᱟᱨ ᱯᱟᱦᱴᱟ ᱠᱷᱚᱱ "ᱥᱟᱦᱤᱛᱭᱚ ᱮᱠᱟᱰᱮᱢᱤ ᱢᱩᱲᱩᱛ ᱥᱤᱨᱯᱷᱟᱹ"ᱭ ᱟᱢᱮᱴ ᱟᱠᱟᱫ-ᱟ ᱾

 ᱜᱩᱨ 

ᱚᱱᱚᱞᱤᱭᱟᱹ ᱨᱩᱯᱪᱟᱸᱫᱽ ᱦᱟᱸᱥᱫᱟᱜ ᱫᱚ ᱢᱟᱹ ᱒᱓-᱐᱙-᱒᱐᱒᱔ ᱦᱤᱛ ᱦᱤᱞᱚᱜ ᱱᱚᱣᱟ ᱫᱷᱩᱲᱤ ᱫᱷᱟᱹᱨᱛᱤ ᱵᱟᱹᱜᱤ ᱠᱟᱛᱮ ᱡᱟᱭᱡᱩᱜᱽ ᱞᱟᱹᱜᱤᱫ ᱵᱟᱸᱜᱟ ᱫᱤᱥᱚᱢ ᱛᱮᱭ ᱢᱚᱦᱰᱟ ᱥᱟᱹᱨᱤ ᱮᱱᱟ ᱾ ᱟᱡᱟᱜ ᱥᱟᱶᱛᱟ, ᱥᱟᱶᱦᱮᱫ ᱠᱟᱹᱢᱤ ᱜᱮ ᱟᱡ ᱫᱚ ᱱᱚᱣᱟ ᱫᱷᱟᱹᱨᱛᱤ ᱯᱩᱨᱤ ᱨᱮ ᱡᱟᱭᱡᱩᱜᱽ ᱞᱟᱹᱜᱤᱫ ᱮ ᱡᱤᱭᱟᱹᱛ ᱫᱚᱦᱚ ᱮᱭᱟ ᱾

 ᱟᱸᱴᱷ ᱟᱹᱲᱟᱹ 

 ᱥᱟᱹᱠᱷᱭᱟᱹᱛ 

ᱛᱷᱚᱠ:ᱥᱟᱱᱛᱟᱲᱤ ᱚᱱᱚᱞᱤᱭᱟᱹ